Verona 31/03/2012 veronexi Verona l'è la cità pì a ovest del Veneto, l'è vissina al Lago de Garda. L’è el sentro pì popoloso della región. Ła ga na posision ziogràfega che ła ghe permete de esar senpre al sentro dei trafichi de mercanti, che i vegna da levante, che i vegna da Milan, chi sia tamochi o chi vegna dal sud. Infati l'è una dei centri piasè importanti par łe comunicasion par strada, e gh'è na mota de robe inportanti par exenpio un fiera, 'ndo che i fa tute łe 'spoxissioni. I só monumenti prinsipali i ze l'Arena in piassa Bra, el pontesel de Romeo e Giulieta, el ponte Piera, Piassa Erbe ndo che gh'è un casin de palassi pituradi, e el Teatro Romano su par łe toresele. Łe só vie principali i ze via Mazzini, via Capèl e via Bałòn, se vardemo solo inte ła parte pì asè vecia. Łe squadre de balòn de Verona i ze do: l'Hellas Verona, che l'è la squadra piesè conoçua e che a gà vinto anca un scudeto e l'è pena tornà in serie A, e el Ceo, che la xuga in Serie A e st'ano ghe sarà de novo el derby de Verona dopo 12 ani. A dir la verità łe done a balon jè andà mejo, tri squadre le ga ciapà el scudeto: el Verona Calcio Feminile jutà anca da ła Fondasion Gunther, el Foroni Verona e a ła fin el Bardolin. Verona l'è anca sede universitaria, che l'è sempre piasè granda sora-de-tuto par medicina e informatica anca se jè facolta rilativamente nove. Verona l'è sta abità fin da la preistoria co un pochi de insediamenti su la cołina de le Toresełe che domina l'Adese. Se barufa oncora deso su ci sia stà la popołasion che ga fondà ła sità: l'ipotesi pi acredità, sostegnua anca dal scritor romano Plinio el Vecio, ła parla dei Reti, opure de na popołasion de Galli Cenomani, come sostien inveze Tito Livio. Altre ipotesi łe parla de na inprobàbiłe origine etrusca e, par ultima, l'ipotesi paleoveneta ła dise che ła sità ła saria stà fondà da ła popołasion local dei Euganei. Comunque l'è stà solo co la fondazion de la colonia romana ne ła "esse" de l'Adese che ze tacà el periodo de grando splendor de ła sità. Da insediamento picenin e sconosùo, i romani i ghe na fato un capolaoro d'arte tirando su grandi monumenti, alcuni dei quali i se pol vedar oncora deso. Ła sità l'è sta in seguito particolarmente doparà inte el III secolo d.C. come base militare contro i barbari, e l'è sta rinforzà da l'inperador Gallieno, che el ga fato slargar i muri de la sità. Dal V al XII secolo Verona l'è passà soto el dominio de varie popołasion barbare: dai Visigoti de Alarico I a le distruzion portà da Attila, pasando par el dominio dei Ostrogoti de Teodorico el Grande, fin a rivar a l'ocupazion dei Longobardi guidà da Alboin. Inte el 774, proprio a Verona, i Franchi de Carlo Magno i ga batuo l'ultimo re dei Longobardi, Adelchi, causando la fin del periodo Longobardo. Dal 1136 Verona l'è deentà un Comun, entrando in na faxe de transizion dal feudalesimo. Da de lora sa sucedùo varie guere e la sità l'è sta doparà de frecuente come forteza. Dominà prima da Ezelin III da Roman, inte el 1262 l'è passà soto le mane dei Scałigeri, che i ga slargà un bel po la sità e i so domini. Dal 1387 Verona l'è sta ciapà dai Visconti de Milan, dopo par un tochetin dai Carraresi, e par finir inte el 1404 ze rivà i Veneziani. Soto la Serenisima ghè sta quasi quatro secoli de relativa pace, co na breve ma sanguinosa parentesi al tenpo de la guerra de la Lega de Cambrai, quando i soldai inperiali i ga ocupà la sità.